กนง.และขุนคลัง
เมื่อวานนี้คณะกรรมการนโยบายการเงินคงอัตราดอกเบี้ยไว้ที่ระดับ 1.75%
20 มี.ค. 2562

ลูบคมตลาดทุน : ธนะชัย ณ นคร
เมื่อวานนี้คณะกรรมการนโยบายการเงินคงอัตราดอกเบี้ยไว้ที่ระดับ 1.75%
ประเด็นคงดอกเบี้ยไม่ได้อยู่นอกเหนือการคาดหมาย
ทว่า สิ่งที่อยู่เหนือคาดหมายนั้นกลับเป็นเสียงที่ออกมาอย่างเป็น “เอกฉันท์” ที่ต่างจากก่อนหน้านี้ เสียงออกมาเห็นด้วยให้คงดอกเบี้ย 4 เสียง และขึ้นดอกเบี้ย 2 เสียง (6 ก.พ.)
การประชุมของ กนง.ในครั้งนั้น ขาดไป 1 คน (ไม่ได้ระบุว่าใครไม่เข้าประชุม)
กนง. มีคณะกรรมการทั้งหมด 7 คน
มาจากธนาคารแห่งประเทศไทย (ธปท.) 3 คน และผู้ทรงคุณวุฒิ 4 คน
ประกอบด้วย 1. นายวิรไท สันติประภพ ​ประธานกรรมการ, 2. นายเมธี สุภาพงษ์ ​รองประธานกรรมการ, 3. นายไพบูลย์ กิตติศรีกังวาน ​กรรมการ 4. นายเศรษฐพุฒิ สุทธิวาทนฤพุฒิ ​กรรมการ, 5. นายคณิศ แสงสุพรรณ ​กรรมการ, 6. นายสุภัค ศิวะรักษ์ ​กรรมการ และ 7. นายสมชัย จิตสุชน ​กรรมการ
กนง. เป็นหนึ่งในคณะกรรมการหลักของ ธปท.
กนง. จะรับผิดชอบด้านการกำหนดทิศทางของนโยบายการเงิน
ขั้นตอนการทำงานจะทำร่วมกับเจ้าหน้าที่ของ ธปท. เช่น การติดตามภาวะเศรษฐกิจในประเทศ และต่างประเทศ
การกำหนดทิศทางนโยบายการเงินของ กนง. จะพิจารณาจากข้อมูลต่าง ๆ ที่ ธปท.นำเสนอ จากนั้นจะนำข้อมูลดังกล่าวไปกลั่นกรองพิจารณาในที่ประชุม เพื่อกำหนดทิศทางของนโยบายการเงิน
ในรอบ 1 ปีนั้น กนง.จะประชุมคณะกรรมการเพื่อพิจารณาเกี่ยวกับนโยบายด้านดอกเบี้ยจำนวน 8 ครั้ง
ครั้งแรกของปีนี้ประชุมไปแล้วเมื่อวันที่ 6 กุมภาพันธ์ 2562
ครั้งที่ 2 คือเมื่อวานนี้ 20 มีนาคม
และครั้งต่อไปการประชุมจะมีขึ้นในวันที่ 8 พฤษภาคม 2562
เหตุผลของการคงดอกเบี้ยไว้ที่ 1.752% กนง.ให้เหตุผลว่า นโยบายการเงิน “ผ่อนคลาย” ในระดับปัจจุบัน มีส่วนช่วยสนับสนุนการขยายตัวของเศรษฐกิจ
และยังสอดคล้องกับกรอบเป้าหมายเงินเฟ้อ
และยังรวมถึงความไม่แน่นอนของภาวะเศรษฐกิจโลก และปัจจัยในประเทศที่สูงขึ้นในปัจจุบัน
ประเด็นที่น่าสนใจเพิ่มเติมคือ กนง. ได้ปรับลดคาดการณ์เศรษฐกิจไทยปี 2562 ลงเหลือ 3.8% จาก 4.0% ในครั้งก่อน
การปรับในครั้งนี้ เป็นการปรับลดคาดการณ์ของทุกภาคส่วนลงทั้งหมด แม้จะเห็นว่าอุปสงค์ในประเทศขยายตัวในดีขึ้นและกระจายตัวมากขึ้น
และลดคาดการณ์อัตราเงินเฟ้อพื้นฐานลงมาที่ 0.8% จาก 0.9% ในประมาณการ
อีกทั้งเปิดเผยประมาณการเศรษฐกิจในปี 2563 ว่าจะขยายตัวอยู่ที่ 3.9% และอัตราเงินเฟ้อทั่วไปอยู่ที่ 1.1% และอัตราเงินเฟ้อพื้นฐานอยู่ที่ 0.9%
เสียงที่ออกมาเป็นเอกฉันท์ 7 : 0
และคาดหมายตัวเลขเศรษฐกิจต่าง ๆ ที่ลดลง ทำให้วิเคราะห์กันแบบ “ฟันธง” ได้แบบนี้ครับ
คือ ในปี 2562 กนง.ไม่ปรับขึ้นอัตราดอกเบี้ยนโยบายอีกแน่นอน
ดอกเบี้ยนโยบายที่คงไว้ระดับ 1.75% เป็นผลดีต่อหุ้นในหลายกลุ่ม
และแน่นอนว่ารวมถึงกลุ่มคนที่กำลังผ่อนที่พักอาศัย บ้าน คอนโดมิเนียม ฯลฯ ที่ก่อนหน้านี้ต่างเตรียมเงินรอไว้แล้วว่า อาจจะต้องควักจ่ายต่อเดือนเพื่อผ่อนบ้านเพิ่มขึ้น
หุ้นกลุ่มธนาคาร ถูกวิเคราะห์ว่า ได้รับผลกระทบบ้าง
โดยเฉพาะธนาคารที่ปรับขึ้นดอกเบี้ยเงินฝากประจำไปก่อนหน้านี้แล้ว
วันก่อนหน้านี้ มีโอกาสได้นั่งจับเข่าคุยกับผู้บริหารของธนาคารพาณิชย์ขนาดใหญ่แห่งหนึ่ง
พวกเขายอมรับว่า หาก กนง.ไม่ได้ปรับขึ้นดอกเบี้ยอีกครั้ง
ธนาคารก็คงจะปรับขึ้นดอกเบี้ยเงินกู้ไม่ได้
กลุ่มรับเหมา กลุ่มค้าปลีก จะไม่มีค่าใช้จ่ายเพิ่มขึ้นในด้านของเงินกู้
กลุ่มไฟแนนซ์ เมื่อวานนี้หุ้นอย่าง “เมืองไทย แคปปิตอล” หรือ MTC ดีดรับทันที เพราะไม่ต้องเผชิญกับต้นทุนทางการเงิน (ในอนาคต) สูงขึ้นจากการออกหุ้นกู้
ท่าทีของ กนง.ครั้งนี้ ถือว่าเปลี่ยนไปอย่างมาก
ไม่รู้ว่าเป็นเพราะตัวเลขเศรษฐกิจตามที่ได้ชี้แจงออกมา
หรือว่าถูกกระแทกด้วยคำพูดจาก “อภิศักดิ์ ตันติวรวงศ์” รมว.คลัง ก่อนหน้านี้หรือไม่